লোকসভায় প্রত্তর পর্বের শুরুতেই বিদেশমন্ত্রকের প্রতিমন্ত্রী ভি কে সিংহের অপসারণের দাবি তোলেন বিরোধীরা। ভি কে দলিতদের সম্পর্কে অপমানজনক মন্তব্য করায় ওই দাবি তোলা হয়। স্পিকার সুমিত্রা মহাজন এবং সংসদ বিষয়কমন্ত্রী বেঙ্কাইয়া নায়ডু বিরোধী দলের নেতাদের শান্ত করার চেষ্টা করেও সফল হননি। টানা ৪০ মিনিট হইহট্টগোল চলার পর লোকসভা থেকে বেরিয়ে যান মোদী।
তাঁর চোখেমুখে ক্ষোভের ছাপ ছিল স্পষ্ট। এরই মধ্যে, আজ টুইটারে কংগ্রেস সহ-সভাপতি রাহুল গাঁধীকে নিশানা করেছেন ভি কে। গতকাল লোকসভায় ভি কে’র অনুপস্থিতি নিয়ে প্রশ্ন তুলেছিলেন রাহুল। জবাবে ভি কে আজ টুইট করেন, ‘রাহুল এই প্রশ্ন কী করে তোলেন? সংসদে ওঁর (রাহুলের) হাজিরার রেকর্ড খুব খারাপ। এ বছরই উনি ৫৭ দিন গরহাজির ছিলেন’।
কংগ্রেস সাংসদ কুমারী শৈলজার মন্তব্য ঘিরে আজ উত্তপ্ত হয়ে ওঠে রাজ্যসভা।
শৈলজা গতকাল অভিযোগ করেছিলেন, কয়েকবছর আগে গুজরাতে দ্বারকা মন্দিরে ঢোকার সময় তাঁর জাত কী, তা জানতে চাওয়া হয়েছিল। আজ রাজ্যসভায় অধিবেশন শুরুর পরেই কেন্দ্রীয় অর্থমন্ত্রী তথা রাজ্যসভার নেতা অরুণ জেটলি দাবি করেন, বৈষম্যের অভিযোগ তুললেও শৈলজা দ্বারকা মন্দিরের ‘ভিজিটর্স বুকে’ মন্দিরের প্রশংসাই করেছিলেন। দ্বারকা মন্দিরের ‘ভিজিটর্স বুকে’র যে পৃষ্ঠায় শৈলজা মন্তব্য করেছিলেন, সেই পাতার প্রতিলিপিও দেখান তিনি।

 ভি কে সিংহ। —ফাইল চিত্র 
২০১৩ সালের ২২ ফেব্রুয়ারি ওই ‘ভিজিটর্স বুকে’ শৈলজা লিখেছিলেন, ‘ভগবান কৃষ্ণের আশীর্বাদে খুব ভাল দর্শন হয়েছে। খুব ভালভাবে এই মন্দিরের রক্ষণাবেক্ষণ করা হয়েছে। যে ভাগ্যবানেরা মন্দিরে আসছেন, ভগবান যেন তাঁদের সকলকে আশীর্বাদ করেন’। জেটলির বক্তব্যের জবাবে শৈলজা জানান, তিনি মূল দ্বারকা মন্দিরের বিষয়ে কিছু বলেননি। ‘বেট দ্বারকা’ মন্দির কর্তৃপক্ষের বিরুদ্ধেই তাঁর অভিযোগ। জেটলির উদ্দেশে শৈলজা বলেছেন, ‘‘দয়া করে রাজ্যসভাকে বিভ্রান্ত করবেন না। গতকাল আমি স্পষ্ট বলেছিলাম, আমার অভিযোগ বেট দ্বারকা (একটি দ্বীপ) মন্দির কর্তৃপক্ষের বিরুদ্ধে। রাজ্যসভার নেতা হিসাবে এ আপনাকে মানায় না।’’ এর পরেই হইচই শুরু করে দেন বিরোধীরা। ট্রেজারি বেঞ্চ থেকেও ধেয়ে আসে একের পর এক পাল্টা জবাব। 
তর্ক-বিতর্কের মধ্যে কেন্দ্রীয় বিদ্যুৎমন্ত্রী পীযূষ গয়াল অভিযোগ করেন, কংগ্রেস অসহিষ্ণুতার অভিযোগ তৈরি করছে। তাঁর এই মন্তব্যের পর শৈলজাকে নিয়ে দলের সাংসদেরা ওয়েলে নেমে বিক্ষোভ দেখান। স্লোগান তোলেন, ‘‘নরেন্দ্র মোদীকে ক্ষমা চাইতে হবে।’’ বিক্ষোভের জেরে এরপর কয়েকদফায় অধিবেশন মুলতুবি করে দেন ডেপুটি চেয়ারম্যান পি জে কুরিয়েন।
গয়ালের মন্তব্য নিয়ে ক্ষোভপ্রকাশ করেন অন্য বিরোধী দলের নেতারাও।
সিপিএম সাংসদ সীতারাম ইয়েচুরি বলেন, ‘‘পীযূষ গয়ালের ওই মন্তব্য করা উচিত হয়নি। তিনি শৈলজাকে একপ্রকার মিথ্যাবাদীই বললেন।’’ একই কথা বলেন তৃণমূল সাংসদ ডেরেক ও’ব্রায়েনও। রাজ্যসভার নেতা জেটলি, বিরোধী দলনেতা গুলাম নবি আজাদকে এরপর ঘরে ডেকে পাঠান কুরিয়েন। তাতেও সমাধান সূত্র মেলেনি। তার পরেই সিদ্ধান্ত হয়, তামিলনাড়ুর বন্যা পরিস্থিতি নিয়ে আলোচনা করা জরুরি। তাই শৈলজার মন্তব্য নিয়ে আগামিকাল ফের আলোচনা হবে।